भौतिक सभ्यता की इतनी ऊँचाई पर आंतकवादी और नस्लवादी हमले बढ़े हैं। न्यू यॉर्क, मुंबई, पेरिस, कैलीफोर्निया, लंदन, इस्तांबुल, ढाका आदि के आंतकवादी हमले ही नजर पर ज्यादा चढ़े हैं, जबकि इनका एक बड़ा सिलसिला है। एक रिपोर्ट के अनुसार 2015 में 92 देशों में 11,774 आंतकवादी हमले हुए हैं। सिर्फ इंग्लैंड और वेल्स में 2013-2014 में 47,571 नस्लवादी हमले हुए। अमेरिका, आस्ट्रेलिया और एशियाई देशों में भी नस्लवादी हमलों की संख्या कम नहीं है। भारत में सांप्रदायिक तनाव भी बढ़ा है। इन स्थितियों में स्वाधीनता का उसके पूरे अर्थ में लेना एक जोखिम है। सुरक्षा पहली जरूरत है और सुरक्षा का अर्थ होता जा रहा है संकीर्ण सामुदायिक राष्ट्रवाद में पनाह। अपने धर्म, जाति और प्रांतीयता की छतरी में जाना। इसका एक रूप है विभिन्न राष्ट्रीयताओं और आदिवासियों की बढ़ती जा रही सांस्कृतिक आत्मसुरक्षा की उग्र भावना। सवाल उठता है, क्या स्वाधीनता और सुरक्षा दोनों एकसाथ संभव हैं?